Ur neḥulf ara i yeḍaren-nneɣ seg tikli, iṭṭij yemḥeq-aɣ,am akken d aneẓruf yexla-n, ijjerḥen allen-nneɣ. Yemma tetteddu tettemili deffir-nneɣ, teḥbes kan akken ad t-beddel tayett i weltma tamcṭuḥet, baba iɣunzat, it-ddu qbala, yessiɣzif iqeddimen iɣ-yeǧǧan ad neɣṣeb di tikli. Ur yelli ara d asteqsi nekk akkud yemma ur nezmir ara ad as-ninni ad iwliwel, irkaseniw jerḥen iḍaren-iw, taɣect-iw tenddeh deg-s tmes, xas akken ṭṭef-ɣ iman-iw. Akken ad ttuɣ ɛeggu d laẓ rriɣ kan ddehn-iw ɣer uɛrur n baba amek id it-ffeɣ deg-s awwu, d wamekk i yesseber i teɛkkumet. Ula d tikkelt ur d-yezi ad iwali ma yella mazal-aɣ deffir-s.